Najopsežniji je zakonodavni instrument EU-a Direktiva 2009/45/EZ kojom su obuhvaćeni putnički brodovi izgrađeni od čelika ili jednakovrijednog materijala i brza plovila. Ona je, kad je to primjenjivo i izvedivo, temeljena na međunarodno dogovorenim normama, posebice na Međunarodnoj konvenciji o zaštiti ljudskog života na moru (SOLAS). Uz to, direktivama 2003/25/EZ, 1999/35/EZ i 98/41/EZ utvrđena su posebna pravila EU-a koja se primjenjuju na ro-ro putničke brodove (poznati i kao ro-pax brodovi), brza plovila (HSC) i upis osoba na brodu.

Dionici se slažu da je zakonodavni okvir o sigurnosti putničkih brodova važan za poboljšanje sigurnosti i omogućivanje ravnopravnih uvjeta. Tijekom zadnjeg javnog savjetovanja o pomorskoj strategiji 59 % dionika složilo se da su važeći međunarodni zakonodavni okvir i zakonodavni okvir EU-a o sigurnosti brodova odgovarajući (uz 26 % suzdržanih).

Ipak, dionici su ukazali na niz problema povezanih s različitom provedbom pravnog okvira za sigurnost putničkih brodova te istaknuli složenost i nejasnoću brojnih definicija i zahtjeva, preklapanja i zastarjele zahtjeve za izvješćivanje.

Dionici su doveli u pitanje i razmjernost i primjerenost sigurnosnih zahtjeva za male čelične brodove i nenamjerne posljedice za brodove izvan područja primjene važećeg pravnog okvira. To ih je navelo da zatraže poboljšanje važećeg regulatornog okvira pojednostavnjivanjem pravila, čime bi se olakšali upravljanje i provedba te ukinuli nepotrebni troškovi.

2.Ključna pitanja za procjenu

2.1.Je li pravni okvir EU-a za sigurnost putničkih brodova svrsishodan?

Pravni okvir EU-a za sigurnost putničkih brodova većinom je svrsishodan. Njegovi su rezultati poboljšana zaštita života na putničkim brodovima koji plove u vodama EU-a i doprinos razvoju unutarnjeg tržišta u pomorskom prometu. Međutim, moguće je dodatno poboljšati razinu sigurnosti, kao i učinkovitost te razmjernost nekih regulatornih zahtjeva.

Nacionalni putnički brodovi obuhvaćeni sigurnosnim normama EU-a čine otprilike 30 % plovila koja obavljaju nacionalnu plovidbu u vodama EU-a, ali više od 60 % ukupnog putničkog kapaciteta. Većina putnika stoga plovi brodovima koji zadovoljavaju zajedničke sigurnosne norme kojima se osigurava zajednička razina sigurnosti. Trećina putnika plovi brodovima koji se certificiraju u skladu s nacionalnim normama, a to su većinom manji brodovi izgrađeni po narudžbi od kompozitnih materijala ili drva (otprilike 12 % odnosno 18 %).

Od 408 evidentiranih nesreća nacionalnih putničkih brodova u zadnje četiri godine samo je pri jednoj došlo do smrti putnika . Odgovarajući rizik po putničkom satu niži je nego za međunarodne putničke brodove. Iako su posljedice nesreća nacionalne flote EU-a bile manje ozbiljne od posljedica nesreća međunarodnih putničkih brodova, one su bile učestalije. To ne iznenađuje s obzirom na to da je promet u obalnim područjima intenzivniji i više je pličina gdje može doći do nasukavanja.

Zakonodavstvom EU-a o sigurnosti putničkih brodova olakšano je i slobodno kretanje brodova između država članica EU-a. Dokazi ukazuju da je promjena zastave porasla za 400 % od 1998. Iako postoje i drugi razlozi za taj porast (kao što je povećana potražnja za plovilima i njihova dostupnost na tržištu rabljene robe), zakonodavstvo EU-a svakako je pridonijelo tom trendu.

Iako su neke nacionalne uprave izjavile kako je moguće da je zbog zakonodavstva EU-a došlo do porasta izgradnje brodova koji nisu od čelika zbog blažih nacionalnih sigurnosnih normi, nisu podneseni dokazi u prilog toj tvrdnji. Naprotiv, drugi dionici smatrali su suprotno i pozvali na izradu usklađenih sigurnosnih normi EU-a za brodove koji trenutačno nisu obuhvaćeni područjem primjene zakonodavstva EU-a (tj. brodove izgrađene od materijala koji nisu čelik ili jednakovrijedan materijal, primjerice od kompozitnog materijala).

2.2.Što poboljšava, a što umanjuje učinkovitost zakonodavstva EU-a o sigurnosti putničkih brodova?

Zbog stalnog poboljšavanja normi za sigurnost brodova, učinkovitost zakonodavstva EU-a o sigurnosti brodova ovisi o redovitom ažuriranju s obzirom na naučene lekcije i znanstveni napredak. Redovitim revizijama osigurava se i primjena sigurnosnih normi na zajednički način i razmjerno razini rizika.

Učinkovitost zakonodavstva EU-a o sigurnosti putničkih brodova smanjuju njegova složenost i nejasnost primjene (posebice u odnosu na brodove koji su obuhvaćeni njegovim područjem primjene), zastarjele obveze izvješćivanja (u kojima se ne upotrebljavaju postojeći digitalni sustav nadzora i informacijski sustav), nejasno predstavljene tehničke sigurnosne norme te sporost i složenost postupaka za ažuriranje i izuzimanje. Zbog tih nedostataka praćenje i provedba sigurnosnih normi nisu optimalni i nepotrebno su složeni.

Nadalje, svijest putnika o zakonodavstvu EU-a o sigurnosti putničkih brodova i njegovih koristi i dalje je niža od očekivanog. To može biti povezano s relativno niskom razinom organiziranja putnika u pomorskom prometu.

2.3.Upravlja li se rizicima na učinkovit i razmjeran način?

Kako je vidljivo iz statistika o nesrećama, važećim zakonodavstvom postignuta je visoka razina sigurnosti putnika. Regulatorni troškovi povezani sa sigurnosnim normama EU-a nisu veliki u usporedbi s nacionalnim normama koje bi inače bile potrebne. Procijenjene razlike u regulatornim troškovima samo su neznatan udio u ukupnim troškovima izgradnje, rada i održavanja.